Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: hozzájárulásával folytatható kutatás. A hitelintézetekről és pénzügyi vállalkozásokról szóló 1996. évi CXII. törvény (Hpt.) 55. §
Paragraph Index: 1330

(1) bekezdése szerint „aki üzleti vagy banktitok birtokába jut, köteles azt időbeli korlátozás nélkül megtartani”. E rendelkezésekből következően banktitkot, üzleti titkot tartalmazó forrásokat nem bocsáthat rendelkezésre tudományos kutatás céljából. Az adatvédelmi biztos javasolta, hogy a szabályozás felülvizsgálatát kezdeményezve a MOL forduljon az Igazságügyi Minisztériumhoz, hozzátéve, hogy a módosítással egyetért, azt maga is szorgalmazni fogja. Az ügy utóéletéhez tartozik, hogy a Hpt. módosításáról szóló javaslatot a Pénzügyminisztérium 2000 januárjában véleményezésre megküldte az adatvédelmi biztoshoz, aki javasolta a levéltári törvény és a pénzintézeti törvény közötti ellentmondás kiküszöbölését. (452/K/1999) Számos panasz és állásfoglalás-kérés érkezett ebben az évben a Magyar Televízió Rt. gazdálkodási adatainak nyilvánosságával kapcsolatban. Ezekről a következő alfejezet számol be. Közérdekű adatok és a média A közfeladatot ellátók nyilvánosság általi ellenőrzése döntő részben a sajtó által valósul meg; az újságírók egyre gyakrabban használják ki az Avtv. által számukra is biztosított lehetőséget, s nyújtanak be közérdekű adatok közlése iránt kérelmet. A közfeladatot ellátó médiaszervezetek azonban ilyen kérelmek címzettjei is lehetnek, s ezekben az esetekben gyakran a hivatalokra korábban jellemző elutasító módon válaszolnak a tevékenységüket firtató kérdésekre. 1997 óta több esetben kellett az adatvédelmi biztosnak abban a kérdésben állást foglalnia, hogy közérdekű adatnak minősülnek-e a Magyar Televízió Rt. (MTV Rt.) kezelésében lévő adatok. Az adatvédelmi biztos álláspontja kezdettől az volt, hogy a közszolgálati műsorszolgáltató az Avtv. szerinti közfeladatot ellátó szervnek minősül, így a kezelésében lévő adatok a személyes adatok kivételével közérdekű adatok (a korábbi ügyekről lásd: Az adatvédelmi biztos beszámolója 1997, 134. és 135. oldal).

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes